Like etter klokken 1330 meldte 110-sentralen i Hordaland om en kollisjon mellom Bybanen og en bil har kollidert.

– Bilen skal ha blitt skubbet bortover og inn i et vindu på en butikk, sier vaktkommandør Jan Ove Haga ved 110-sentralen.

Meldingen kom inn til brannvesenet klokken 1337.

– Det er ikke meldt om alvorlige personskader, men en del materielle skader.

Klokken 1435 melder politiet at bilen har kjørt i strid med rødt lys.

– Førerkortet blir beslaglagt, opplyser politiets operasjonssentral.

Veien stengt

Vegtrafikksentralen opplyser at veien er stengt ved krysset mellom Bjørnsons gate og Fjøsangerveien.

Skyss melder på sine hjemmesider om driftsstans mellom Danmarks plass og Kronstad.

– Bybanen går nå mellom Byparken og Danmarks plass, og Kronstad og Birkelandsskiftet. Alle stasjoner er betjent, men dersom man skal fra sentrum og videre etter Danmarks plass, må man gå av der og gå til Kronstad for å ta banen videre, sier beredskapsvakt i Keolis Marianne Bruun.

Bilen har truffet butikkvinduet, som er delvis knust. Foto: Arne Ristesund

Hele vinduet er ødelagt

Butikksjef Inger Steine ved Spar Kronstadparken opplyser til BA at det er snakk om store materielle skader.

– Hele vinduet er ødelagt. En av stolpene er helt bøyd, sier Steine.

– Hvordan opplevde du ulykken?

– Jeg fikk beskjed fra en ansatt, som satt i kassen, om at jeg hadde fått en bil omtrent inn i butikken. Smellet var ikke så stort, forteller hun.

Nå venter butikksjefen på en glassreparatør. Det er usikkert hva reparasjonen vil koste, men det blir uansett en forsikringssak.